ગુસ્સે હોય ત્યારે માણસ આખેઆખો ઉકળતો હોય છે. શાંત અને સ્થિર પાણી હોય એમાં જ ચહેરો દેખાય, એમાં જ પ્રતિબિંબ પડે. ઉકળતા પાણીમાં ચહેરો દેખાતો નથી. ઉકળતા પાણીમાં ચહેરો તો નથી દેખાતો, પણ ઝાળ લાગતી હોય છે. ગુસ્સે હોય ત્યારે માણસ પોતાને જ નથી ઓળખી શકતો. ગુસ્સાની તકલીફ એ છે કે એ જાય પછી જ આપણને સમજાય છે કે ખોટું થયું. તારાજીનો અંદાજ તોફાન પૂરું થાય પછી જ મળતો હોય છે. આપણને પણ ક્યારેક સમજાતું હોય છે કે, ખોટો ગુસ્સો થઈ ગયો. સમજાઈ ગયા પછી આપણે માફી પણ માગી લેતા હોઈએ છીએ.